  Туспуктэм: vk.com (Сергей Юрин) Майя Бывальцева Пичи Пурга ёросын нырысетӥзэ роботизированной фермаез усьтӥзы. 140 йыр пудолы чаклам гидэз «Родина» гурт возёсын пуктӥзы, выль гид 90 миллион маент тыр усиз. Со сярысь ёрослэн тӧроез Сергей Юрин «ВКонтакте» мерлыко вотэсысь бамаз ивортӥз. Скал кыскись роботъёс уе-нуналлэн ужалозы. Пудо ачиз валалоз, ку солы кыскиськыны кулэ. Роботъёс скалъёслэсь пайдалыксэс, чылкытлыксэс, тазалыксэс рос-прос чакланы луонлык сётозы. « Робот-дояръёсты кутыса, ми тросгес но ӟечлыкогес йӧл басьтыны, ужлэсь пайдалыксэ будэтыны но адямиослэсь ужан условиоссэс умоятыны быгатомы шуыса оскиськом » Геннадий Антипов, Пичи Пурга ёросысь «Родина» гурт возёслэн кивалтӥсез Та дыре нырысетӥосыз 10 скалъёс выль кыскисьлы дышо. Сергей Юринлэн кылъёсызъя, берло вить арскын возёсын йӧл кысконзы 12 процентлы будӥз, котькд скаллэсь озьы ик 12 процентлы тросгес йӧл басьтыны кутскизы – 2021-тӥ арын 7 сюрс 306 килограммозь вуиз. Сюро таза пудо уллёзы 4 процентлы йылӥз. 2017-2021 аръёсы пинал сюро таза пудоез возён гидъёссэс выльдӥзы, гурт возёс техникаез возьыны туала гараж пуктӥзы, силос гуос лэсьтӥзы, техниказэс быдэсак воштӥзы.  Матысь дыре гурт возёсын озьы ик 140 йырлы кыкетӥзэ роботизированной ферма, 150 йырлы кунян гид, кормоцех пуктыны, кунян ваён ёзэтэз выльдыны малпало. Тодэ вайытом, Удмуртиын вылӥ технологиосты кутӥсь кӧня ке фермаос ужало ни. Кылем ар пумын, кылсярысь, роботъёсын ужась скал гилдэз Алнаш ёросысь «Прогресс» возёсын усьтӥзы.  Тегъёс: ПичиПурга пудовордон Технологиос гуртвозёс Удмуртия  